রানাঘাট-ধর্ষণের মামলা অন্যত্র সরাতে হাইকোর্টে আর্জি
রানাঘাটের এক মিশনারি স্কুলে সন্ন্যাসিনীকে ধর্ষণের ঘটনায় স্থানীয় আদালতে সাক্ষ্য দিতে ভয় পাচ্ছেন অন্য সন্ন্যাসিনীরা। মামলা অন্য আদালতে সরানোর জন্য কলকাতা হাইকোর্টে আবেদন জানিয়েছেন তাঁরা। বৃহস্পতিবার কলকাতা হাইকোর্টের বিচারপতি সুদীপ অহলুওয়ালিয়ার এজলাসে আবেদনটি ওঠে। আগামী দু’সপ্তাহ পর আবেদনের শুনানি হবে। এই সময়ে নিম্ন আদালতের বিচারপ্রক্রিয়া বন্ধ রাখার নির্দেশ দিয়েছেন বিচারপতি। গত বছরের ১৩ মার্চ, গভীর রাতে রানাঘাটের ওই স্কুলে একদল দুষ্কৃতী ডাকাতি করতে ঢোকে। দুষ্কৃতীদের বাধা দিলে ৭১ বছর বয়সী ওই সন্ন্যাসিনীকে গণধর্ষণ করা হয়। সিআইডি সূত্রের খবর, ধৃত ছয় অভিযুক্তের বিরুদ্ধে চার্জশিট জমা পড়ার পর নিম্ন আদালতে বিচারপ্রক্রিয়া শুরু হয়েছে। ওই মামলায় নির্যাতিতা ছাড়াও আরও তিন সন্ন্যাসিনীর নাম সাক্ষীর তালিকায় রয়েছে। খুব শীঘ্রই তাঁদের রানাঘাট আদালতে সাক্ষ্য দিতে যাওয়ার কথা। কিন্তু ওই ঘটনার অভিযোগকারিণী হাইকোর্টে জানিয়েছেন, স্থানীয় আদালতে যেতে তাঁরা ভয় পাচ্ছেন। সাক্ষ্য দিতে গেলে তাঁদের নিরাপত্তা বিঘ্নিত হতে পারে। তাই মামলা অন্য আদালতে সরানো হোক। প্রসঙ্গত, ঘটনার কয়েকদিন পরেই নির্যাতিতা ভিনরাজ্যে চলে গিয়েছেন। এ রাজ্যে কোনও মামলার সাক্ষী নিরাপত্তার অভাবে আদালতে যেতে ভয় পাচ্ছেন— সাম্প্রতিক অতীতে এমন ঘটনার কথা মনে করতে পারছেন না তদন্তকারীরা। শুধুমাত্র কামদুনি ধর্ষণের মামলাটি হাইকোর্টের নির্দেশে বারাসত আদালত থেকে ব্যাঙ্কশাল আদালতে স্থানান্তরিত হয়েছিল। তবে সেক্ষেত্রে বারাসত আদালতে কোনও আইনজীবী তাদের পক্ষে না দাঁড়ানোয় অভিযুক্তেরা মামলা অন্যত্র সরানোর আবেদন করেছিল।
মুখ্যমন্ত্রীর ছবি নিয়ে কটাক্ষ বাবুলের
মুখ্যমন্ত্রী মমতা বন্দ্যোপাধ্যায়ের বিভিন্ন পোশাকের ছবিকে ‘ফ্যাশন প্যারেড’ বলে কটাক্ষ করলেন কেন্দ্রীয় নগরোন্নয়ন প্রতিমন্ত্রী বাবুল সুপ্রিয়। বৃহস্পতিবার সল্টলেকে এক অনুষ্ঠানে গিয়ে বাবুল বলেন, ‘‘এখন তো সিগন্যাল টু সিগন্যাল মুখ্যমন্ত্রীর পোশাক বদলায়। ওঁর তো ফ্যাশন প্যারেড চলে। এখান থেকে এয়ারপোর্ট পর্যন্ত গেলে দেখা যাবে মুখ্যমন্ত্রীর পোশাকের ফ্যাশন প্যারেড চলছে।’’ বাবুলের অভিযোগ, আসানসোল-দুর্গাপুর কমিশনারেটের পুলিশ কমিশনার সিদ্ধিনাথ গুপ্ত তাঁকে ফোনে জামুড়িয়ায় যেতে বারণ করলেও, আর কাউকেই বাধা দেওয়া হয়নি।
‘ছদ্মবেশ’ নিয়েছে খাগড়াগড়ের জঙ্গিরা

খাগড়াগড়-কাণ্ডে ফেরার জঙ্গিদের কার্যকলাপে নাজেহাল জাতীয় তদন্তকারী সংস্থা (এনআইএ)। তারা জানতে পেরেছে,
জঙ্গিরা ঘনঘন আস্তানা বদলায়। ছদ্মবেশে পরিবারের সঙ্গে যোগাযোগ রাখে। এমনকী, নাম ভাঁড়িয়ে বিভিন্ন মাদ্রাসায়
কাজে ঢোকারও চেষ্টা করছে পাঁচ জঙ্গি। মহম্মদ ইউসুফ, কদর গাজি, বোরহান শেখ, জাহিরুল শেখ ও মুস্তাফজুর রহমান
নামে ওই পাঁচ জঙ্গির নামে পোস্টার ছাপিয়ে সাধারণ মানুষকে সতর্ক করার কাজ শুরু করেছে এনআইএ।
চার্জশিটে নাম থাকা ওই জেএমবির ওই জঙ্গির নামে পুরস্কার ঘোষণা করেছিল এনআইএ।
উৎসবের জবাবে

খেলা, মেলা, উত্সবেই ব্যস্ত সরকার। শহর জুড়ে পরপর সভায় এই অভিযোগই করলেন সিপিএমের রাজ্য সম্পাদক সূর্যকান্ত মিশ্র।
তিনি এদিন জানান, এই সরকারের বিদায়েও উত্সব করবেন তাঁরা। প্রসঙ্গত, বৃহস্পতিবার ছিল মাধ্যমিক পরীক্ষার আগে
মাইক ব্যবহারের শেষদিন। লালবাজারে বিক্ষোভ অবস্থানে ছবিটি তুলেছেন দেবজ্যোতি সরকার।